เที่ยวงานประเพณีบุญหลวง การละเล่นผีตาโขน ชมหน้ากากนานาชาติกว่า 400 ตัว 1-3 กรกฎาคมนี้
นายจริยาทร สูหู่ ผู้อำนวยการสำนักงานเลย การท่องเที่ยวแห่งประเทศไทย (ททท.)  กล่าวว่า ททท.จัดงานประเพณีบุญหลวง การละเล่นผีตาโขน และการแสดงหน้ากากนานาชาติ ประจำปี 2565 ขึ้น โดยจะมีผีตาโขนจากชุมชนต่างๆ ของจังหวัดเลย มาร่วมงานประมาณ 400 ตัว ภายในงานจะเต็มไปด้วยสีสันสวยงามของผีตาโขน ซึ่งในปีนี้จะมีหน้ากากนานาชาติมาร่วมงานด้วย เช่น ประเทศจีน ญี่ปุ่นและ สปป.ลาว เป็นต้น อีกทั้งยังมีการทำพิธีการสำคัญคือ การงมหน้าพระอุปคุต เสมือนเป็นใบเบิกทางในการจัดงานบุญประเพณี ซึ่งเป็นประเพณีที่มีมานานกว่า 100 ปี โดยตามความเชื่อชาวบ้านจะนำหน้ากากผีตาโขนไปลอยน้ำทิ้ง เพื่อเป็นการสะเดาะห์ ให้พ้นทุกข์ภัยต่างๆ แต่ปัจจุบันเนื่องจากหน้ากากผีตาโขนมีมูลค่า ชาวบ้านจึงใช้หุ่นมาแทนหน้ากากผีตาโขนนำไปลอยน้ำ ซึ่งหน้ากากผีตาโขน มีราคาเริ่มต้นที่ 800-3,000 บาท โดยนักท่องเที่ยวสามารถซื้อหาหน้ากากผีตาโขนและสามารถนำกลับไปเป็นของที่ระลึกได้อีกด้วย นอกจากประเพณีการละเล่นผีตาโขนแล้ว จังหวัดเลยยังมีกิจกรรมดีๆ ในช่วงอีสานเขียวเที่ยวหน้าฝน ให้ได้สัมผัสทะเลหมอก พิชิตยอดภูกว่า 20 แห่ง ขณะที่ในงานเทศกาลขนหัวลุกที่จัดขึ้นที่โรงรถไฟมักกะสัน ครั้งที่ผ่านมา ททท.ภาคอีสานได้มีการแนะนำเส้นทางสายมู 20 จังหวัดภาคอีสาน เพื่อให้นักท่องเที่ยวได้รู้จักสายมูของภาคอีสานและถือเป็นการเชิญชวนนักท่องเที่ยวให้เข้ามาเที่ยวภายในจังหวัดอีกด้วยสำหรับใครที่สนใจงานประเพณีบุญหลวง การละเล่นผีตาโขน และการแสดงหน้ากากนานาชาติ ประจำปี 2565 จะจัดขึ้นระหว่างวันที่ 1-3 กรกฎาคมนี้ ที่บริเวณหน้าที่ว่าการอำเภอด่านซ้ายและที่วัดโพนชัย จังหวัดเลย ตั้งแต่เวลา 10.00 น. เป็นต้นไป